**סיכום קורס מב"ל, נייר עמדה אישי**

במסמך שלהלן יוצג סיכום לקורס מב"ל, מחזור מ"ג, בשני חלקים:

1. התייחסות לנושאים נבחרים בתחום התכנים, התפוקות, המתודולוגיה ומטרות העל כפי שהוגדרו בתחילת השנה.
2. התייחסות מזווית אישית למשמעות של השנה במב"ל, לחוויה החברתית ולסגל.

חלק ראשון

* תכנים ותפוקות

תכני הקורס העמידו את נושא הביטחון הלאומי במרכז הלמידה, תוך ליווי והעמקה בנושאים רבים התורמים להבנת הרקע הביטחוני, המדיני, הכלכלי, החברתי והטכנולוגי של אתגרי מדינת ישראל. בקורס ניתן דגש ליסודות הביטחון הלאומי, על מרכיביו השונים המשפיעים על עוצמתה של המדינה. מרכיבי הביטחון הלאומי כפי שהוגדרו, לא נלמדו באופן מאוזן ואינטגרטיבי. הממד הצבאי תפס נפח נרחב לאין שיעור ביחס למרכיבים האחרים. ניכר כי קובעי המדיניות שתיעדפו את הנושאים השונים, לא הבינו כראוי את משקלם של הנושאים שאינם צבאיים גרידא, בדגש רב על נושא ביטחון הפנים, קשרי הון-שלטון, ונושא החברה על פעריה הרבים והשונים.

במהלך השנה נותחו קשרי הגומלין בין הממדים השונים, אם כי לא באופן ממצה ומקיף דיו. כמו כן, פותחו כלי חשיבה, ניתוח ומיומנויות שאפשרו התמודדות עם אתגרים מורכבים בתחומי הבטל"מ, ואף פותח ידע יישומי באמצעות חקר סוגיות הביטחון הלאומי, והוקנה ידע רב באמצעות לימוד ומחקר של מרכיביו השונים.

* מתודולוגיה

שנת הלימודים נחלקה לשלוש עונות – עונת התשתית, עונת הליבה ועונת הלימודים המתקדמים. חלוקה זו לעונות הציבה סדר יום מוגדר וברור, ואפשרה לחניכים לעבור באופן מדורג משגרת חיים אינטנסיבית – לוחצת ומיידית, לשגרת למידה באווירה מרווחת ונינוחה שהיא הכרחית לבחינת עומק לחקירה, ולהרחבת אופקים.

במהלך השנה הועברו הרצאות בידי מומחים בעלי שם, המובילים תחומי לימוד, חוקרים והוגים ראשוניים בנושאים השונים. שיטה זו, הגם שלעיתים הופיעו במליאה מרצים נטולי כושר הבעה סבירים, הלמה את הרמה הנדרשת ללמידת בכירים. מנגד, הופיעו בקורס דמויות חובבניות שהציגו נושאים ללא תימוכין וללא בסיס מחקרי/אקדמי מינימלי. לעיתים דומה היה שחלק מההרצאות לא עברו בחינה כלשהיא או סינון על ידי הסגל.

למעט תכנים שהועברו בפרזנטציה פרונטלית, ניתן מרחב רב מאד ללמידה חווייתית, התנסויות וביצוע סימולציה, סיורים, קבוצות חשיבה, עבודות בצוותים ועיבודים. שיטת למידה זו עלתה באיכותה על השיטה המסורתית הפרונטלית, ואולם האינטגרציה ביניהן הייתה מאוזנת וטובה.

במהלך הקורס הוחמצה הכניסה לשדה נרחב, פורה ומשמעותי ביותר, הלא הוא השדה הבין ארגוני, כלומר למידה בין חניכים. ההטיה הצבאית שנשענה על פיקוד צבאי ואכסניה צבאית, כמו גם על רוב מוחלט של חניכים שהם אנשי צבא, הכשילה את הפוטנציאל ללמידה מניסיונם של בכירים (חניכים) בארגונים השונים. גם בין החניכים שהם קציני צבא, ניתן דגש למתי מעט בעלי תפקיד יבשתי-ליבתי, ואילו מרבית החניכים האחרים לא קיבלו התייחסות ולכן לא באו לידי ביטוי. הניסיון (שלי במקרה הזה), לייחד שעות לימוד לנושא הבין אירגוני לא זכה לשת"פ רציני מטעם הסגל, ולכן לא עלה יפה. (התקיימו סה"כ חמש הרצאות מתוך 40).

חלק שני

* משמעות אישית

על רקע עשרים וחמש שנות שרות במשטרת ישראל, שבמהלכן חוויתי עומס עבודה ואחריות רבים וכבדים (אחריות יומיומית ישירה לחיי אדם, עבודה בתנאים קשים של מחסור במשאבי אנוש ובמשאבים אחרים, בצל ביקורת ציבורית ומרחב טעות מצומצם עד כדי בלתי אפשרי, במצב קבוע של לחץ, מתח ודריכות מבצעית קבועה ואינסופית), היציאה ללימודים במב"ל הייתה לי כמעט משאת נפש. בשונה מאנשי הצבא, המשטרה לא מאפשרת יציאה ללימודים שלא תוך כדי תפקיד, כך שאת לימודי התואר הראשון עשיתי במקביל לעבודה והאפשרות להפיק מהם ערכים מוספים, כמעט שלא הייתה קיימת. לפיכך, הזכות ללמוד במב"ל, היא יקרת המציאות עבורי. אני חשה שנפלה בחלקי הזדמנות יקרה מפז, לעצור את מרוץ הזמן, לבחון את הישגי עד כה ולחשב את מטרותיי המקצועיות והאישיות מחדש. אלו היו המטרות העיקריות שהצבתי לעצמי בתחילת הקורס, ובנוסף להן, הלימודים עצמם, הרחבת האופקים, וההכרות עם גופי ביטחון וחברה אחרים.

בראייה אישית, מטרותיי אלו הושגו במלואן. הקונסטרוקציה של חלוקת הזמן אשר יועד ללמידה מול הזמן שהוגדר כפנאי חופשי, הייתה בנויה באופן מאוזן ואפשרה קשב רב גם ללמידה וגם לטיפול באספקטים רבים אחרים בחיים.

החוויה החברתית

אחד הערכים המשמעותיים ביותר ללימודים במב"ל גלום באינטגרציה של דמויות מגוונות משלל ארגונים במדינת ישראל. סגנון הלימוד החווייתי, העמיד כר נרחב לפיתוח רשת קשרים חברתית ענפה, מועילה ומלמדת. במהלך השנה נחשפתי להכרות מעמיקה עם חניכים רבים ודרכם עם הארגונים השונים המיוצגים במב"ל. האיטראקציה הבין-אישית לא הובאה, כאמור לעיל לידי ביטוי במרחב הרשמי. הדבר פגם בפוטנציאל להחלפת ידע וללמידה מניסיונם של חניכים אחרים, ואגב כך נוטרל גם הפוטנציאל האישי שלי לשתף ולהתבטא במסגרת רשמית שעשויה הייתה להביא תועלת לעמיתיי. ראוי לציין כי היו חניכים (מעט מאד), שהופיעו במליאה בנושאים שונים, רלוונטיים במידה משתנה, אולם היו אלו בחירות ישירות של הסגל (האלוף), והם דיברו אך ורק על תחומים צבאיים מובהקים.

הסגל

מבנה הסגל נדון בהרחבה בשיחות הסיכום השונות, ונראה כי בשונה מן הנושאים האחרים שעלו באופן קונצנזואלי, זהו נושא שיזכה להתייחסות, כך שהמבנה והייעוד של סגל המדריכים, בדגש על מדריכי הצוותים צפוי להשתנות לטובה. המבנה הנוכחי, לפיו במקרה שלי ישנו מדריך אחד לצוות, ומדריך אחר שמגיע מהארגון בו אני משרתת (מ"י), לא הוכיח את עצמו כלל, והביטוי של דמויות אלו כמשפיעות על התנהלותי במב"ל כמעט שלא היה קיים. בתחילת שנת הלימודים לא נערך תיאום ציפיות, ולא היה ברור לגמרי מה תפקידם של המדריכים. תפקידם כמו גם סמכותם צמחה מתוך חלוקת החניכים לצוותים והעמדת מדריך/איש סגל בראשם. הציפיה הטבעית לפיכך, הייתה להפניית קשב רב יותר לכל חניך וחניך אך למרבה הצער זה לא היה כך, והמסר שהוטמע הוא שבעלי תפקיד אלו הינם נטולי סמכות ויכולת השפעה (כך במקרה הספציפי שלי, כחניכה שעברה משבר אישי במהלך השנה, חוויתי התעלמות מוחלטת שלהם מן הקושי בו הייתי שרויה. איש מהם לא שאל מעולם לשלומי וחמור מכך, המדריכים נהגו לגנות את התנהלותי בישיבות הצוות ואף ללכת רכיל אודותיי עם חניכים אחרים). גם במקרה זה ראוי לציין את התנהלותם של בעלי תפקידים אחרים, שמילאו את הפונקציות החסרות בהיבט הזה כמו המד"ר, האוריינית וד"ר אורי גולדברג.

לסיכום

אני מסיימת את שנת הלימודים במב"ל בתחושת סיפוק גבוהה מאד. השגתי את המטרות שהצבתי לעצמי, ואף מעל ומעבר לכך. אני חוזרת לעמל יומי כאדם טוב יותר, כבעלת ידע נרחב בשלל תחומים, וכמחזיקה ברשת חברתית איכותית מאין כמוה. האלמנטים החיוביים בקורס, רבים לאין שיעור מאלו הדורשים שיפור, ואין בליבי ספק שהדבר נולד מתוך חשיבה עמוקה, ניסיון רב, ורצון טוב להביא את בוגרי מב"ל לקו הסיום באופן הראוי ביותר.

אני מוצאת לנכון להביע כאן את תודתי העמוקה לכל העוסקים במלאכה.